Høvuðsreglan er, at tann, sum fær fólkapensjón: er danskur ríkisborgari ella er gift/-ur við ella seinast hevur verið gift/-ur við donskum ríkisborgara hevur fastan bústað í Føroyum ella hýru við føroyskum skipi hevur havt fastan bústað í danska ríkinum í minsta lagi í 3 ár, tá ið viðkomandi var millum 15 og 67 ár Allar tríggjar treytirnar skulu vera loknar Aðrar treytir Um tú ikki lýkur treytirnar um danskan ríkisborgararætt, men hevur havt fastan bústað í Føroyum í minsta lagi 10 ár og búð her helvtina av nevnda tíðarskeiði beint áðrenn pensjónsaldur, skalt tú venda tær til Almannaverkið at spyrja ella frætta nærri. Um tú hevur búð ella arbeitt í Norðurlondum ella øðrum landi, sum avtala er gjørd við, hevur tú møguliga rætt til fólkapensjón í fleiri londum. Hetta kann vera treytað av, at tú hevur goldið inn til sosialu trygdarskipanina í landinum. Vend tær til Almannaverkið um meiri kunning. Meir fæst eisini at vita undir brotinum“ Búð og arbeitt uttan fyri Føroyar”. Innvunnin pensjón fyri bústaðartíð og arbeiðstíð Hevur tú búð 40 ár tilsamans í Føroyum, Grønlandi og Danmark, frá tí tú vart 15 til 67 ár, kanst tú fáa fulla fólkapensjón. Hevur tú búð styttri enn 40 ár í nevndu londum, hevur tú rætt til fólkapensjón í samsvari við bústaðartíðina. Fólkapensjónin verður útgoldin sambært galdandi lóg í tí landi, har tú býrt. Tá ein fólkapensjónistur flytur til Danmarkar ella Grønlands, flytur hann uttan umsókn yvir til danska ella grønlendska fólkapensjón. Onnur inntøka umframt fólkapensjón Fólkapensjón er sett saman av grundupphædd og viðbót. Viðbótin verður ávirkað av tí inntøku, sum tú hevur umframt pensjónina. Sum inntøka verður roknað øll skattskyldug inntøka, undantikið sosialar pensjónir og útgjald úr Samhaldsfasta, og kapitalvinningsinntøka, herundir rentuinntøka, inntøka av partabrøvum, lánsbrøvum og annað. Viðbótin verður bert lækkað, um ársinntøkan er hægri enn 61.900 kr. (sonevnda frádráttarfría inntøkuupphæddin). Hvat ávirkar viðbótina er ymiskt. Tað valdast eitt nú, um tú ert stakur ella giftur pensjónistur, og um makin er pensjónistur ella ikki. Far inn á roknimaskinuna og fyll út røttu persónsupplýsingar tínar og fá eina vegleiðandi útrokning. Ivast tú í onkrum, ert tú altíð vælkomin at venda tær til Almannaverkið. Hvat hendir, um tú flytur millum lond við tíni pensjón? Flytur tú sum fólkapensjónistur til annað land, er ikki víst, at tú fært fólkapensjónina við tær. Spyr teg fyri á Almannaverkinum, so tú ikki kemur í eina óhepna støðu. Búð og arbeitt uttan fyri Føroyar Búð í danska ríkinum, Føroyum, Danmark ella Grønlandi Hevur tú búð í Føroyum, Danmark ella Grønlandi verður bústaðartíðin í londunum løgd saman og fólkapensjón útgoldin sambært lógunum í tí landinum, tú býr í, tá tú skalt fáa fólkapensjón. Búð í Norðurlondum Um fólkapensjónistur, sum er búsitandi í Føroyum, hevur búð í einum av hinum Norðurlondunum t. d. Íslandi, Noregi, Svøríki ella Finnlandi í minst trý ár í aldrinum frá 15 til 67 ár, kann hann hava rætt til fólkapensjón frá tí landinum ella teimum londunum. Umsóknin um pensjón verður viðgjørd sambært lógunum í viðkomandi landi, og lýkur umsøkjarin treytirnar, verður pensjón játtað í mun til árini, hann hevur búð har. Ger vart við hetta á umsóknarblaðnum, tá ið tú søkir um fólkapensjón, og set teg í samband við Almannaverkið at fáa greiði á hesum viðurskiftum. Almannaverkið søkir tína vegna um pensjón úr hinum Norðurlondunum. Búð í øðrum londum Um fólkapensjónistur, sum er búsitandi í Føroyum hevur búð og arbeitt í øðrum londum, kann vera, at hann hevur innvunnið sær pensjón í nevndu londum. Ger vart við hetta á umsóknarblaðnum, tá ið tú søkir um fólkapensjón, og set teg í samband við Almannaverkið at fáa greiði á hesum viðurskiftum. Full pensjón ella ikki Full pensjón verður roknað sum 40/40, t. v. s. at hevur tú verið búsitandi í 40 ár ella longri í einum landi, hevur tú rætt til fulla pensjón. Hevur tú haraftrat verið búsitandi t. d. 5 ár í Íslandi, kanst tú søkja um fólkapensjón haðani eisini. Eru treytirnar annars loknar, verður pensjónin játtað við 5/40. Verður fólkapensjón innvunnin í øðrum landi, verður føroysk pensjón ikki innvunnin í sama tíðarskeiði. Tá søkt verður um fólkapensjón í Føroyum, er umráðandi at svara teimum spurningum á umsóknarblaðnum, sum viðvíkja ríkisborgaraskapi og møguligum bústaði í útlandinum. Almannaverkið virkar tá sum millumliður millum londini, til málið er avgreitt. Nærri upplýsingar fáast við at venda sær til Almannaverkið. Persónlig viðbót-serliga trupul kor Hevur tú sum pensjónistur ikki ráð at gjalda útreiðslur, sum eru neyðugar og rímiliga grundaðar, kanst tú hava rætt til persónliga viðbót. Viðbótin kann annaðhvørt vera fult ella partvíst gjald av stakútreiðslu ella afturvendandi útreiðslu. Ein ítøkilig meting skal gerast av tínum fíggjarligu viðurskiftum, áðrenn viðbótin kann játtast. Viðbót verður bert veitt, um útrokningin vísir, at tú ikki hevur ráð til útreiðsluna.